Predkladacia správa

V dňoch 5.-6. decembra 2005 sa uskutočnilo v Ľubľane 13. zasadnutie Ministerskej rady OBSE (MiR), ktorým vyvrcholilo jednoročné slovinské predsedníctvo OBSE. Priebeh a atmosféra MiR boli ovplyvnené predovšetkým tohtoročnou diskusiou o reforme a zefektívnení činnosti OBSE, pretrvávajúcou polemikou o  ľudskej dimenzii OBSE, ako aj pokračujúcim úsilím o riešenie zmrazených konfliktov na území OBSE. K rezonujúcim témam MiR patrili aj terorizmus, migrácia a integrácia, ako aj tolerancia a boj proti diskriminácii. Pozitívnym faktorom pre atmosféru na MiR bolo prijatie rozpočtových škál OBSE na r. 2005-2007 krátko pred jej konaním (25.11.2005), keďže predchádzajúca MiR v Sofii bola zaťažená aj touto otázkou a situácia napokon vyústila do zablokovania rozpočtu OBSE zo strany RF, ktoré trvalo takmer do mája 2005. 

13. zasadnutie MiR OBSE sa skončilo podobne ako predchádzajúce dve zasadnutia v Sofii a Maastrichte (v roku 2004, resp. 2003) bez prijatia spoločnej politickej deklarácie. Nepodarilo sa k nej dosiahnuť konsenzus, nakoľko RF nesúhlasila so zmienkou o plnení svojich Istanbulských záväzkov, týkajúcich sa stiahnutia vojsk a výzbroje z územia Moldavska a Gruzínska. Na druhej strane bol prijatý celý rad meritórne relevantných dokumentov vrátane tzv. cestovnej mapy k reforme, ktorá identifikuje oblasti, ktorým sa má organizácia v budúcom roku primárne venovať. Implementácia prijatých rozhodnutí bude znamenať konkrétny príspevok OBSE k upevňovaniu bezpečnosti a stability v regióne pôsobnosti, efektívnejšej angažovanosti v boji s terorizmom a v neposlednom rade pri dodržiavaní štandardov v oblasti ľudskej dimenzie.

Keďže sa na záver MiR nepodarilo prijať spoločnú ministerskú deklaráciu, bolo vydané (tak ako aj počas uplynulých dvoch rokov) vyhlásenie úradujúceho predsedu OBSE, v ktorom boli zhrnuté najdôležitejšie postoje a výsledky MiR (správa panelu eminentných osobností k reforme OBSE, rozhodnutie o posilnení efektívnosti OBSE, dohoda  o príspevkových škálach na roky 2005-2007, prijatie konceptu k bezpečnosti a manažmentu hraníc). Ďalej bola zdôraznená významná úloha inštitúcií a misií OBSE, spoločný boj proti terorizmu a komplexný prístup k bezpečnostným hrozbám (vrátane organizovaného zločinu, ilegálneho obchodovania s ľuďmi, narkotikami, zbraňami a ilegálnej migrácie). Bol uvítaný pokrok v plnení Istanbulských záväzkov RF voči Gruzínsku, avšak vo vzťahu k Moldavsku bolo konštatované nedostatočné napredovanie. Takisto bolo uvítané rozhodnutie uskutočniť seminár k vojenským doktrínam (február 2006) ako aj význam 3. Hodnotiacej konferencie Zmluvy o konvenčných ozbrojených silách v Európe (ZKOS). Ministri tiež potvrdili dôležitosť plnenia záväzkov v oblasti demokratických volieb, pokračovanie podpory tolerancie a nediskriminácie, ako aj význam spolupráce s ostatnými partnermi, medzinárodnými a mimovládnymi organizáciami.

Napriek uvedenému nejednoznačnému hodnoteniu možno konštatovať, že OBSE sa po tohtoročnej MiR nachádza v oveľa lepšom stave než tomu bolo pred rokom po MiR v Sofii. Organizácia má dohodnuté príspevkové škály na roky 2005-2007 (a tým zabezpečené financovanie svojich aktivít), čo predstavuje reálny predpoklad dohody o budúcoročnom rozpočte (pozn.: dňa 20.12.2005 Stála rada prijala rozhodnutie o rozpočte na rok 2006), má nového generálneho tajomníka a dohodla sa na smerovaní svojej ďalšej činnosti.

Na záver treba poznamenať, že celkovo bola MiR v Ľubľane pomerne úspešná, nakoľko predovšetkým v porovnaní s predchádzajúcou MiR v Sofii sa tentoraz zlepšila atmosféra v rámci OBSE, účastnícke štáty boli ochotné dohodnúť sa a nájsť kompromis aspoň v niektorých dôležitých otázkach. Pokrok bol dosiahnutý aj vo vzájomnom dialógu medzi účastníckymi štátmi, a hlavne s RF.